Kažimír, Peter, podpredseda vlády a minister financií SR (2013-11-28):
Dobre, ja by som v túto podvečernú hodinu teda pokračoval v dialógu s pánom poslancom Kollárom pokúsim sa o to, i keď tu už išiel trošku ďalej. A musím povedať, že sa nechal zlákať na cestu traviča studní, pretože musím povedať, že pre žiadnu vládu nie je komfortné, ak stavovská organizácia zástupcov samospráv vyjadrí jasný nesúhlas s nejakým legislatívnym postupom, zámerom alebo s nejakým postupom vlády. A z tohto pohľadu musím povedať, že my, samozrejme, vieme, že vaša strana, nová strana, v ktorej momentálne spočívate, sa tešila tomu sporu. A dokonca cez niektorých konkrétnych primátorov rada prikladala do kotla na takom jednom zhromaždení, kde bola dokonca vyhlásená možnosť štrajkovej pohotovosti ZMOS-u. Ináč, bola to bezprostredná reakcia na dohodu valorizácie platu, aby sme si trošku pripomenuli nejako aj reálie. A z tohto pohľadu je mne úplne jasné, že vám ako opozičným predstaviteľom nevyhovuje dohoda, dohoda so sociálnymi partnermi bez ohľadu na to, či sú to odborári, či je to ZMOS, ktorý váhou častí na verejných financiách, má proste signifikantnú úlohu, ale aj službami, aj tou samotnou podstatou, ktorú pre občanov tejto krajiny primátori, starostovia, obecné zastupiteľstvá robia, má to proste význam, majú vplyv, majú vplyv politický, majú vplyv aj na životy ľudí. Ale takisto vám nevyhovuje dohoda zo zamestnávateľmi, ako ju my robíme. Proste vám vyhovuje konflikt. A to je princíp opozície. A z tohto pohľadu mne je úplne jasné, že sa radi hrabete v odpadkoch a máte radi krvavé príbehy. Na druhej strane si myslím, že som zachytil rácio nejaké, ktoré si uvedomujete, pretože prišli ste z racionálneho prostredia, silne firemného, prostredia, ktoré si musí uvedomovať, že v prípade 2 900 subjektov, ktoré sú súčasťou verejných financií, to znamená, so svojimi hospodárskymi výsledkami priamo vstupujú do záväzkov, ktoré sú dané medzinárodne, napríklad aj do záväzkov o štrukturálnom deficite, o plnení nominálnych cieľov, o plnení výstupu z procesu nadmerného deficitu, o plnení cieľov, nárastu fixného kapitálu v krajine, množstva, množstva parametrov, ktoré proste máme, mali by sme ich plniť, preto nie, aby sme boli lepší, ale preto, aby sa v tejto krajine lepšie žilo. Ak máte na druhej strane 2 900 subjektov, tak sa snažíte o istú mieru vypočítateľnosti správania. Tá miera vypočítateľnosti v kultúrnom prostredí, ktorým Slovensko disponuje, je v zásade daná zákonmi a reguláciou ako takou. To znamená, máme ešte veľmi ďaleko od nejakej autoregulácie. Aj na Mečiara ste si tuším spomenuli v tom prejave. Takže je to ďaleko od nejakých zásadných prejavov vlastných rozhodnutí strany SMER, ktoré mali smerovať k nejakému dobrému cieľu. Je pravdou, že sme podpísali memorandum minulý rok, je pravdou, že sme dosiahli dohodu aj v roku 2009, ak si dobre proste pamätám, a to už vy neradi pripomínate, kde sme znížili daňové zaťaženie pre obyvateľstvo, pretože sme zásadným spôsobom (o 20 %) zvýšili odpočítateľnú položku. My sme sa vtedy správali tak, ako sa vtedy písalo v učebniciach, ako máte sa správať, keď máte dopytovú krízu, keď máte mať výpadok, máte výpadok dopytu, to znamená, stimulujete dopyt, cez verejný dopyt aj cez súkromný dopyt v danom prípade. Čiže sme ponechali viac peňazí občanom. Tým, že sme ponechali viac peňazí občanom, obrali sme vtedy dohodou samosprávu o veľké peniaze. A vtedy sme im dovolili uvoľniť v podstate rezervy dočasne na používanie, na krytie bežných výdavkov, čo malo aj potom nemalý dopad v deficite v roku 2009. Bola to dohoda. A vy radi robíte medzinárodné porovnania. A ja vám možno aj v súvislosti s rozpočtom tuto vznesiem zopár príkladov toho, že v rokoch 2009 a 2010 v celej Európskej únii bola situácia rovnaká, nárast deficitov, nárast štrukturálnych deficitov, prepad ekonomických aktivít vo všetkých krajinách v danom roku nielen v Európe, ale aj v celom svete bol skoro identický. V roku 2009 sme dosiahli prepad ekonomického rastu skoro 5 % alebo okolo 5 %, rok predtým sme mali ten rast skoro 7 %, čiže šokovou terapiou sme sa dostali z plus 7 do mínus 5, je to 12 percentuálnych bodov. Je to šok. Je to ako vo firme, keď vám proste vypadnú na trištvrte roka objednávky. Samozrejme, to malo dopad na pokles príjmov. A, samozrejme, v rámci zákona, štátny rozpočet je naozaj zákon, ktorý sa musí vysporiadať hlavne s riešením, principiálnosťou riešenia deficitu a spôsobom vyriešenia toho deficitu, tak musel sem prísť vtedajší minister financií s tým, že sa v rámci zákona musel vysporiadať s vyšším deficitom. Mimochodom, to isté urobil minister Mikloš s iným príbehom, tiež s vami ako s predsedom rozpočtového výboru v roku 2010, ak si pamätám. Novelizoval sa zákon o rozpočte tiež s iným príbehom, teda s tým príbehom bol zase, samozrejme, SMER a predchádzajúca vláda, tu už neboli ekonomické ťažkosti, ale bola tu táto novela bez akýchkoľvek zmien na strane výdavkov. Vieme veľmi dobre o tom. Ja si pamätám aj vaše vyjadrenie o zvyklosti nových vlád čistiť, upratovať. Proste niekto stál na plynovom pedáli a proste bustoval, tlačil tie výdavky, maximalizoval ich, aby potom mohol byť zahrnutý na druhý rok, lebo znížil deficit. To je proste priehľadný príklad, ktorý sa ťažko vysvetľuje verejnosti. Je to taká hra, vy ste to sám spomenuli, nastupujúcich vlád, kde sa upratuje, hádže sa, zvyšujú sa deficity, hádže sa to na predchádzajúce vlády. My sme ten luxus v roku 2012 nemali, boli sme v procedúre, musíme plniť ciele. Už sme naozaj tento luxus upratovania a obviňovania nemali. A dokonca o mne vám to môžem povedať. Nemám to v genetickej výbave, aby som to hádzal stále na niekoho. Všetci vedia, kto za čo môže. Takže so ZMOS-om to je ťažké a so ZMOS-om to bude ťažké, lebo, ako to zvyknem hovoriť a zopakujem to, sme pri rovnakom kŕmidle a pri ňom je tlačenica, majú svoje ciele a majú svoje politické cykly aj iné cykly a spravujú financie, spravujú financie rôznym spôsobom s rôznou mierou kontroly, môžeme hovoriť aj o tom, o efektivite, videl som pamflety o tom, ako šetrí samospráva, ako šetrí štát, v pohode, inak, to by sme potom museli do tých výdavkov si zobrať aj diel polície, diel armády, diel, ktorým sa štát stará o nezamestnaných, o marginalizované skupiny, o hmotnú núdzu, o zdravotníctvo. No toto všetko samospráva, samozrejme, nemá na krku. Má mnoho iných svojich problémov. A je to večná debata o tom, či má málo alebo veľa peňazí. Problémom, ktorý tu ale je, a to budem hovoriť stále otvorene a kolegovia zo samosprávy nemusia to nahlas uznať, ale vedia, že im to hovorím priamo do očí, kvalita rozpočtovania a kvalita realizácie rozpočtu. Problémom je, že všetci hlásame, že potrebujeme byť disciplinovaní. Reakcia po zbere údajov, bolo to v roku 2008 a je to aj tento rok, je vždycky opačná. Čiže rozpočty sa zhoršujú, vždycky si tam niekto vytvára nejaký bachor alebo nejaký vankúš na to, aby mohol minúť ešte viac. Realitou aj je v posledných dvoch rokoch, že rozpočty a realita boli vždycky odlišné, bolo to o 200 mil. eur, o obrovskú čiastku, chvalabohu, v predchádzajúcich rokoch, v tej lepšej časti, to znamená, výsledky boli lepšie, ako sa rozpočtovalo. Tento rok je to identické. To znamená, zber údajov hovorí o tom, že to dopadne zle. My teraz máme povinnosť, samozrejme, vzhľadom na to, že cúvame do garáže, ktorá má rozmer 3 %, vytvárať si vankúš na to, aby sme absorbovali aj hospodárenie samospráv v tom, o čom my vieme, ale výsledok môže byť oveľa lepší, lebo taká bola prax minulých rokov. A to, o čo sa snažíme, nie je nič iné, len miera vypočítateľného správania, ktorá je pri 2 900 subjektoch rôznych farieb pletí, rôznej gramotnosti, rôznych pohľadov na svet, rôznej závislosti, nezávislosti od centrálnej vlády, veľmi rôzna. Čiže je to úmysel ísť dopredu, nie je to žiadny automat. A máte pravdu, že na konci dňa tam bude obecné zastupiteľstvo, ktoré nejakým spôsobom rozhodne. Je to snaha o vypočítateľnosť, o poznanie toho prostredia, o to, aby sme mali čo najviac informácií, aby sme mohli rátať s pozitívnym, negatívnymi dopadmi rozpočtu obcí, lebo sú toho súčasťou. A vaše vlasy by boli ešte belšie, keby ste museli rátať a každý rok sa dozvedieť vo februári ďalšieho roku, ako dopadne hospodárenie obcí. Dvadsať rokov fungovania v tejto krajine fungujeme tak, že to nevieme. Ja dnes neviem, ako skončí hospodárenie samospráv. Dozviem sa to koncom februára. Bohužiaľ, taká je realita. Ďakujem.